Video: So lyk die loopbane van die toekomsPieter Geldenhuys, ŉ internasionaal bekende toekomskundige en die direkteur van die Instituut vir Tegnologie, Strategie en Innovasie. (‘n Skermskoot uit die video.) Kenners meen bykans 50% van die beroepe wat tans bestaan en waarmee ons vertroud is, sal teen 2025 heeltemal oorbodig wees namate kunsmatige intelligensie voortgaan om die struktuur van die werksplek te verander. Hoe berei ŉ mens jouself en jou kinders voor op hierdie snelveranderende wêreld? Mia Slabbert, ŉ joernalis van Solidariteit, het met Pieter Geldenhuys, ŉ internasionaal bekende toekomskundige en die direkteur van die Instituut vir Tegnologie, Strategie en Innovasie, hieroor gesels. “Daar is geweldig baie beroepe wat gaan verander, maar ons moet besef dat as jy op die voorpunt van die tegnologiese veranderinge bly, sal jy ook in staat wees om te sien wat verander. So kan jy jou eie vaardighede ook aanpas om by te bly,” sê Geldenhuys. Hy glo die internet van dinge waar alle toestelle met die internet verbind is en data met mekaar deel, sal op kort termyn ŉ groot invloed op mense se leefwêreld hê. “Mense wat die internet van dinge kan bou, ondersteun en gebruik, is reeds ŉ stappie voor die res.” Watter raad het Geldenhuys vir ouers en kinders wat dalk binnekort keuses moet maak oor vakke of ŉ loopbaanrigting? “My raad aan jongmense is om ŉ goeie grondslag in fisika en wiskunde te kry. Dit is ook baie belangrik om ŉ grondslag in komplekse aanpasbare stelsels te kry. Dit is die een vakgebied waaroor niemand nog praat nie. Ek dink as jy daardie kundigheid het, kan jy ver vorder.” Hy voorspel ook dat mense meer aandag aan tale sal moet gee om in die toekoms ŉ voorsprong te kry. “Maak seker dat jy op ŉ jong ouderdom kundig is in verskeie tale. Ons moet besef dat ons nie meer net burgers van ŉ land is nie, maar ook nou van die wêreld en daarom is jou vaardigheid in verskeie tale, veral die tale van die Ooste, baie belangrik.” Geldenhuys is bekend vir sy gewaagde maar akkurate voorspellings van die toekoms van tegnologie. Hy glo die enigste manier om werklik die toekoms met sekerheid te voorspel, is om dit self te skep. “Watter lesse sal ek vir my eie kinders gee? Ek sal vir hulle sê om nie so bekommerd te wees oor wat ander van jou dink of hoe ryk jy op ŉ jong ouderdom is nie. Ek sal hulle aanraai om hulle twintigerjare te gebruik om te eksperimenteer, al bly hulle dan nog by hulle ma en pa. Wie gee werklik om?” Hy wil jongmense juis aanspoor om dié eksperimentele fase te gebruik om te bepaal wie hulle is, wat hulle gawes en belangstellings is, met die vooruitsig om ŉ entrepreneur te word. Geldenhuys is oortuig die belangrikste aspek van ŉ gelukkige toekoms is om passievol te wees oor dit wat jy doen. “Wanneer jy daardie passie gevind het, soek ŉ manier om dit te omskep in ŉ behoefte wat die mark wil hê en dan gaan jy nooit weer ŉ dag lank in jou lewe hoef te ‘werk’ nie. Bou ŉ toekoms op so ŉ wyse dat jy onafhanklik is van die struktuur wat die samelewing aan jou bied.” Wat dink Geldenhuys gaan die beroepe van die toekoms wees? “Waar begin ons? DNS-ontleding en DNS-adviseur wat met die ontleding van jou DNS en mikrobioom gaan agterkom wat is afwesig in jou eie gesondheid en dan gaan jy jou dieet en lewenstyl só aanpas dat jy minder siek gaan word. “Die hele fokus in die toekoms gaan wees om langer gesond te bly en nie om noodwendig die simptome te probeer behandel nadat jy siek geword het nie. Dit is een van die groot tendense van die toekoms. “Nano-tegnologie gaan ’n geweldige invloed hê op ons toekoms en ons gaan mense hê wat anders na die hele logistieke wêreld kyk – alles gaan verander. Van hommeltuie vlieg tot outonome motors gaan ’n werklikheid word en daar gaan geweldige vooruitgang wees in hierdie tegnologie.” Volgens Geldenhuys baan nuwe tegnologie die weg vir opwindende entrepreneurskappe in die toekoms. Vir individue wat regtig passievol oor tegnologie is, is Afrika dié vasteland waar al die geleenthede sal wees. “Die res van die wêreld is besig om in tydvakke in te gaan waar hulle samelewings al hoe kleiner word. Afrika ondervind egter eksponensiële groei in mense en die grootste behoefte aan tegnologie gaan in Afrika wees om dié groter bevolking te ondersteun. Ek dink deur die tegnologie en die vermoë om tegnologie te gebruik om waarde te skep, nie net vir jouself nie maar ook vir die samelewing rondom jou, bied Afrika ongelooflike geleenthede,” sê hy opgewonde. “Dit gaan egter afhang van die soort tegnologie waarvan jy praat en waarin jy wil spesialiseer. Ek wil mense aanmoedig om die veranderinge in tegnologie te omarm en ten beste te benut, en daarom is opleiding en ontwikkeling kardinaal vir die sukses van jou as individu om jouself bemarkbaar te hou in die toekoms.” Kyk hier na Mia se volledige onderhoud met Geldenhuys: